作者：杨泽民
词牌/韵律：大酺

paragraphs: 渐雨回春，风清夏，垂柳凉生芳屋。
馀花犹满地，引蜂游蝶戏，慢飞轻触。
院宇深沈，帘栊寂静，苍玉时敲疏竹。
雕梁新来燕，恣呢喃不住，似曾相熟。
但双去并来，漫萦幽恨，枕单衾独。
仙郎去又速。
料今在、何许停双毂。
任梦想、频登台榭，遍倚阑干，水云千里空流目。
纵遇双鱼客，难尽写、别来心曲。
媚容幸倾城国。
今日何事，还又难分麰菽。
寸心天上可烛。